इधर लोकतंत्र से जुड़ी बातों में खास बात यह है कि मतदान करने वाली वह आबादी अनुपात में घट रही है, जिसमें ज्यादातर शिक्षित, धनाढ्य तबका शामिल होता है। यह तबका लगातार बढ़ रहा है, राजनीतिक दृष्टि से इसका महत्व भी बढ़ रहा है। राजनीति और नेताओं के बारे में शिक्षित और मध्यवर्गीय आबादी के नजरिए में अंतर न लाया गया, तो समृद्धि के विस्तार के साथ वोट देने वालों की संख्या में गिरावट जारी रह सकती है। आश्चर्यजनक तो यह है हमारे राजनीतिक दल समाज के इस हिस्से में अपने खिलाफ बनी छवि सुधारने और लोगों को अपनी ओर खींचने की कोई कोशिश नहीं कर रहे। यह तबका किसी एक धर्म, जाति या समुदाय से ताल्लुक नहीं रखता। यह पूरे देश में फैला हुआ है और इसमें काॅलेज स्टुडेंट्स, मध्य-उच्च मध्य परिवारों से लेकर उन कामकाजी लोगों को रखा जा सकता है, जो मुख्यतः अर्द्धशहरी और शहरी इलाकों में रहते हैं। यह तबका खास सहूलियतों, सब्सिडी या अनुग्रह की अपेक्षा नहीं करता। बल्कि इसकी मांग स्वच्छ प्रशासन और अच्छी सरकार की है, ताकि आम आदमी के हालात सुधर सकें और देश का समग्र विकास हो सके।